Ferðafólk við Gullfoss . Mynd : Ragnar Th. Sigurðsson Brottfarir erlendra farþega * frá landinu um Keflavíkurflugvöll voru tæplega tvær milljónir árið 2019 eða um 329 þúsund færri en árið 2018 , samkvæmt talningu Ferðamálastofu og Isavia . Fækkun milli ára nemur 14,2% . Er þetta í fyrsta sinn á níu ára tímabili sem fækkunar gætir í komum erlendra farþega til landsins . Af einstaka þjóðum voru brottfarir Bandaríkjamana flestar eða um 464 þúsund talsins og var mest fækkun þaðan eða um 230 þúsund . Brottförum erlendra farþega milli ára 2018 til 2019 fækkaði alla mánuði ársins og var fækkunin hlutfallslega mest í maí og september eða meiri en 20% . Brottfarir á tímabilinu 2015 - 2019 Brottfarir erlendra farþega frá landinu mældust tæplega tvær milljónir á nýliðnu ári eða 14,2% færri en árið 2018 . Þó svo um sé að ræða töluvert færri farþega en árin 2017 og 2018 er um að ræða þriðja fjölmennasta ferðamannaárið frá upphafi talninga . Á tímabilinu 2014 til 2019 var aukningin milli ára að jafnaði 17,1% , mest frá 2015 til 2016 eða 40,1% . Fjölmennustu þjóðernin Af einstaka þjóðernum voru flestar brottfarir árið 2019 tilkomnar vegna Bandaríkjamanna eða um 464 þúsund talsins . Um er að ræða þriðjungi færri brottfarir Bandaríkjamanna en árið 2018 . Brottfarir Breta komu þar á eftir en þær mældust tæplega 262 þúsund árið 2018 og fækkaði um 12% milli ára . Samtals voru brottfarir Bandaríkjamanna og Breta 36,6% af heild . Brottfarir Þjóðverja á árinu 2019 voru í þriðja sæti , um 132 þúsund talsins ( 6,7% af heild ) og fækkaði þeim um 5,0% milli ára . Brottfarir Kínverja voru í fjórða sæti , um 99 þúsund talsins ( 5,0% af heild ) og fjölgaði þeim jafnframt eða um 10,9% milli ára . Brottfarir Frakka voru álíka margir og árið áður en þeir voru um 97 þúsund talsins árið 2019 ( 4,9% af heild ) . Brottfarir eftir mánuðum Fækkun var í brottförum erlendra farþega milli ára 2018 til 2019 alla mánuði ársins eins og sjá má af töflunni hér til hliðar . Brottförum fækkaði um meira en 20% tvo mánuði ársins 2019 eða í maí og september . Sex mánuði ársins fækkaði þeim á bilinu 10 - 20% eða í apríl , júní , júlí , ágúst , október og nóvember . Fjóra mánuði ársins var fækkunin milli ára 2018 til 2019 innan við 10% , eða í janúar , febrúar , mars og desember . 8,6% fækkun í desember Brottfarir erlendra farþega frá landinu um Keflavíkurflugvöll í desembermánuði voru 125 þúsund eða um 11.800 þúsund færri en í október árið 2018 . Fækkun milli ára nemur 8,6% . Mest munar um Bandaríkjamenn en þeim fækkaði um 9 þúsund alls . Þar á eftir komu Bretar en þeim fækkaði um 10% eða um 3 þúsund manns . Fram til október voru allir brottfararfarþegar taldir en eftir það er byggt á kerfisbundnu úrtaki sem tekið er meðal farþega áður en komið er inn á brottfararsvæði Keflavíkurflugvallar . Niðurstöður eru hugsaðar sem viðbótarupplýsingar við farþegatölur Isavia til að geta greint fjölda ferðamanna til landsins eftir þjóðernum og ber að skoða þær með þeim fyrirvörum sem aðferðafræðin felur í sér . Sjá nánar Ítreka ber að flestir skiptifarþegar eru ekki inni í þessum tölum . Niðurstöður úr könnnum sem Isavia hefur látið framkvæma meðal brottfararfarþega benda til að um 93% brottfararfarþega yfir vetrartímann séu að heimsækja Ísland í persónulegum eða viðskiptalegum tilgangi og gisti eina eða fleiri nætur .